Mesi híd – Wikipédia
A mesi híd (Albánul: Ura e Mesit) az északnyugat-albániai Mes falu közelében áll, nagyjából öt kilométerre Shkodrától északkeletre. A terméskőből emelt átkelő körülbelül 110 méter hosszú, és a Kir folyó medrét íveli át.[1]
Elhelyezkedése Mes, Albánia
Áthidalt akadály Kir
Legnagyobb támaszköz 27 m
Nyílások száma 13
Átadás ideje kb 1770
é. sz. 42° 06′ 52″, k. h. 19° 34′ 30″42.114444444444, 19.575Koordináták: é. sz. 42° 06′ 52″, k. h. 19° 34′ 30″42.114444444444, 19.575
A Wikimédia Commons tartalmaz Mesi híd témájú médiaállományokat.
A mesi híd a kiszáradt meder felett
A hidat a 18. században, az 1770-es években építették. Ebben az időszakban a terület az Oszmán Birodalomhoz tartozott. A híd a Skhodrát és az északi albán településeket Koszovóval összekötő, évszázadok óta fontos kereskedelmi útvonalon áll.
Az út már a római korban, majd a középkorban is nagy jelentőséggel bírt, de az állandó híd csak a 18. századi gazdasági fejlődés idején készült el. A híd az 1688-as Carouell-térképen, amely a régió összes hídját tartalmazza, még nem szerepel.[2] Az öszvérkaravánok egészen 1944-ig tették meg az utat a két terület között.[1]
A tizenhárom lyukú, szamárhátú hidat sziklára építették. A két legnagyobb pillér közötti távolság 27 méter. A Kir folyó általában alacsony vízállású, nyáron gyakran ki is szárad a medre, nagyobb esőzések után azonban annyira felduzzadhat, hogy a híd 15 méter magas ívét is ellepi az áradat.[3]
A híd a térség egyik leghosszabb, a török időkből fennmaradt ilyen építménye. Az átkelő könnyen megközelíthető a közeli nagyobb városból, Skhodrából. A török híd közvetlen közelében egy modern közúti átkelőn halad a forgalom.
↑ a b Albanianbrief: 'Shkodra'. [2011. augusztus 11-i dátummal az eredetiből archiválva]. (Hozzáférés: 2011. augusztus 28.)
↑ Icomos.org: Albania - The Mesi Bridge at Shkodra on the Kir river. (Hozzáférés: 2013. augusztus 8.)
↑ Réti György: Albánia. Budapest: Panoráma. 1991. 88. o. = Panoráma Külföldi Útikönyvek, ISBN 9632433890
Dienes Tibor: Albánia: Útikönyv. Budapest: Hibernia. [2005]. 133. o. = Varázslatos Tájak, ISBN 9638646713
Réti György: Albánia. Budapest: Panoráma. 1991. 87–88. o. = Panoráma Külföldi Útikönyvek, ISBN 9632433890
A lap eredeti címe: „https://hu.wikipedia.org/w/index.php?title=Mesi_híd&oldid=20680926”